b'\n_START_ARTICLE_\nValmiusyksikk\xc3\xb6 Karhu\n_START_PARAGRAPH_\nValmiusyksikk\xc3\xb6 Karhu on Suomen poliisin erityiskoulutettu ja -varustettu operatiivinen yksikk\xc3\xb6 (erikoisjoukko). Se on sijoitettu Helsingin poliisilaitoksen yhteyteen, mutta toimii tarvittaessa valtakunnallisesti.\n_START_SECTION_\nHistoria\n_START_PARAGRAPH_\nValtakunnallinen poliisin Valmiusyksikk\xc3\xb6 Karhu sai alkunsa kev\xc3\xa4\xc3\xa4ll\xc3\xa4 1972, jolloin poliisin ylijohdon kehotuksesta Helsingin poliisilaitoksen liikennepoliisissa perustettiin 15 miehen erikoisryhm\xc3\xa4. Yksik\xc3\xb6n toimintaa olivat k\xc3\xa4ynnist\xc3\xa4m\xc3\xa4ss\xc3\xa4 saamansa k\xc3\xa4skyn mukaan ylikomisario Johan Rinne ja komisario Teuvo Ruohonen._NEWLINE_1970-luvulla Suomessa j\xc3\xa4rjestettiin ETYK-ulkoministerikokous vuonna 1973, OPEC-kokous ja ETYK-huippukokous vuonna 1975, ja erityisesti vuoden 1972 M\xc3\xbcnchenin olympiakisojen terrori-iskun my\xc3\xb6t\xc3\xa4 my\xc3\xb6s Suomessa n\xc3\xa4htiin tarvetta varautua erilaisiin kriisitilanteisiin. Alkuvaiheessa mallia otettiin Saksasta, jonne joukko suomalaisia poliiseja matkusti 1970-luvun puoliv\xc3\xa4liss\xc3\xa4 tutustumaan paikalliseen erikoistoimintaan._NEWLINE_Yksik\xc3\xb6n asema virallistettiin vuonna 1983, jolloin sis\xc3\xa4asiainministeri\xc3\xb6 laati sit\xc3\xa4 koskevan m\xc3\xa4\xc3\xa4r\xc3\xa4yksen. Ensimm\xc3\xa4iset kymmenisen vuotta yksikk\xc3\xb6 toimi hiljaisuudessa, mutta suurelle yleis\xc3\xb6lle sen olemassaolo tuli tietoon viimeist\xc3\xa4\xc3\xa4n vuonna 1986 Jakom\xc3\xa4en pankkiry\xc3\xb6st\xc3\xb6n ja sit\xc3\xa4 seuranneen panttivankitilanteen my\xc3\xb6t\xc3\xa4. Yksikk\xc3\xb6 on pyrkinyt pit\xc3\xa4m\xc3\xa4\xc3\xa4n julkisuudessa matalaa profiilia. Viranomaiset kommentoivat vuonna 2013 Karhu-ryhm\xc3\xa4st\xc3\xa4 kertovaa kirjaa ja tekij\xc3\xa4 p\xc3\xa4\xc3\xa4tti j\xc3\xa4tt\xc3\xa4\xc3\xa4 sen julkaisematta.\n_START_SECTION_\nAsema\n_START_PARAGRAPH_\nYksik\xc3\xb6n toiminta perustuu sis\xc3\xa4asiainministeri\xc3\xb6n m\xc3\xa4\xc3\xa4r\xc3\xa4ykseen SM-2004-00311/Tu-4, mutta laissa sen asemaa ei ole erikseen m\xc3\xa4\xc3\xa4ritelty, vaan se toimii samoin valtuuksin kuin muut poliisin yksik\xc3\xb6t. Yksikk\xc3\xb6 on sijoitettu Helsingin poliisilaitoksen yhteyteen, ja sen toimialueena on koko Suomi._NEWLINE_Yksikk\xc3\xb6 ei l\xc3\xa4hde h\xc3\xa4lytysteht\xc3\xa4v\xc3\xa4\xc3\xa4n oma-aloitteisesti, vaan aina toisen paikallisen tai valtakunnallisen poliisiyksik\xc3\xb6n pyynn\xc3\xb6st\xc3\xa4. Pyynt\xc3\xb6 tehd\xc3\xa4\xc3\xa4n Helsingin poliisilaitokselle, jonka p\xc3\xa4\xc3\xa4llikk\xc3\xb6 tekee p\xc3\xa4\xc3\xa4t\xc3\xb6ksen yksik\xc3\xb6n l\xc3\xa4hett\xc3\xa4misest\xc3\xa4 teht\xc3\xa4v\xc3\xa4\xc3\xa4n. Yksikk\xc3\xb6 on toiminnassaan aina alistettu paikallisen poliisin kentt\xc3\xa4johdon alle._NEWLINE_Karhu kuuluu kansainv\xc3\xa4liseen Atlas-verkostoon. Yksik\xc3\xb6n toiminta rahoitetaan poliisin yleisest\xc3\xa4 budjetista.\n_START_SECTION_\nKoulutus ja teht\xc3\xa4v\xc3\xa4t\n_START_PARAGRAPH_\nValmiusyksikk\xc3\xb6 Karhu toimii hengelle tai terveydelle vaarallisissa tilanteissa, joissa poliisin yleens\xc3\xa4 k\xc3\xa4ytt\xc3\xa4m\xc3\xa4t keinot ja v\xc3\xa4lineet eiv\xc3\xa4t ehk\xc3\xa4 riit\xc3\xa4. Yksikk\xc3\xb6\xc3\xa4 k\xc3\xa4ytet\xc3\xa4\xc3\xa4n esimerkiksi panttivanki- ja linnoittautumistilanteissa sek\xc3\xa4 vartioimis- ja turvaamisteht\xc3\xa4viss\xc3\xa4. Se tekee my\xc3\xb6s terrorismin ja j\xc3\xa4rjest\xc3\xa4ytyneen rikollisuuden vastaista ty\xc3\xb6t\xc3\xa4. 90 prosenttia yksik\xc3\xb6n operaatioista on 150\xe2\x80\x93200 kilometrin s\xc3\xa4teell\xc3\xa4 Helsingist\xc3\xa4._NEWLINE_Yksikk\xc3\xb6\xc3\xb6n kuuluu johdon ja koulutuksen sek\xc3\xa4 varsinaisten toimintaryhmien lis\xc3\xa4ksi tekniikka-, koira- ja TEPO- eli terroripommiryhm\xc3\xa4. Tarvittaessa sit\xc3\xa4 voidaan t\xc3\xa4ydent\xc3\xa4\xc3\xa4 neuvotteluryhm\xc3\xa4ll\xc3\xa4. Yksikk\xc3\xb6 tekee yhteisty\xc3\xb6t\xc3\xa4 muiden viranomaisten kanssa, ja se voi k\xc3\xa4ytt\xc3\xa4\xc3\xa4 apunaan Puolustusvoimien Pasi-panssariajoneuvoja ja Rajavartiolaitoksen helikoptereita._NEWLINE_Koulutukseen haetaan \xe2\x80\x9dhyv\xc3\xa4\xc3\xa4, peruskoulutettua poliisia\xe2\x80\x9d, ja hakijoilta edellytet\xc3\xa4\xc3\xa4n erityisesti hyv\xc3\xa4\xc3\xa4 fyysist\xc3\xa4 kuntoa sek\xc3\xa4 paineensieto- ja yhteisty\xc3\xb6kyky\xc3\xa4. P\xc3\xa4\xc3\xa4sykokeeseen kuuluu fyysinen ja kirjallinen testi sek\xc3\xa4 haastattelu. Valitut k\xc3\xa4yv\xc3\xa4t l\xc3\xa4pi vuoden mittaisen peruskoulutuksen ja ovat t\xc3\xa4m\xc3\xa4n j\xc3\xa4lkeen jatkuvassa koulutusohjelmassa. Yksik\xc3\xb6n vahvuus on noin 60 poliisia. J\xc3\xa4senet k\xc3\xa4ytt\xc3\xa4v\xc3\xa4t yli puolet ty\xc3\xb6ajastaan harjoitteluun ja ovat muuna aikana p\xc3\xa4\xc3\xa4osin teht\xc3\xa4vill\xc3\xa4. Yksik\xc3\xb6st\xc3\xa4 ei j\xc3\xa4\xc3\xa4d\xc3\xa4 el\xc3\xa4kkeelle, vaan j\xc3\xa4senet palaavat i\xc3\xa4n tai muiden syiden my\xc3\xb6t\xc3\xa4 t\xc3\xa4ysp\xc3\xa4iv\xc3\xa4isesti muihin teht\xc3\xa4viin.\n_START_SECTION_\nVarusteet ja aseistus\n_START_PARAGRAPH_\nValmiusyksikk\xc3\xb6 Karhulla on mahdollisuus k\xc3\xa4ytt\xc3\xa4\xc3\xa4 normaalista poliisin varustuksesta poikkeavia varusteita. Ryhm\xc3\xa4n aloittaessa toimintansa varustukseen kuuluivat mm. kokohaalari, valkea kyp\xc3\xa4r\xc3\xa4, lyijylevyill\xc3\xa4 vahvistetut raskaat luotiliivit ja Suomi-konepistooli. _NEWLINE_2010-luvulla Karhu-ryhm\xc3\xa4 k\xc3\xa4ytt\xc3\xa4\xc3\xa4 muun muassa brittil\xc3\xa4isi\xc3\xa4 DPM-pukuja ja amerikkalaisia Digital Woodland -pukuja. L\xc3\xa4hitaisteluvarustuksessa ryhm\xc3\xa4 k\xc3\xa4ytt\xc3\xa4\xc3\xa4 ERTI-haalareita (erityistilanne) sek\xc3\xa4 Ullbrichts-kyp\xc3\xa4ri\xc3\xa4. Muina suojavarusteina toimivat esimerkiksi Bolle x800 -suojalasit, erilaisia Kevlar-suojaliivej\xc3\xa4 sek\xc3\xa4 kotimaisia erikoissuunniteltuja varusteliivej\xc3\xa4 ja kantolaitteita._NEWLINE_Aseistuksena toimii l\xc3\xa4hitaistelutilanteissa useimmiten MP5-konepistooli. Tilanteissa, joissa tarvitaan konepistoolia tehokkaampaa asetta, k\xc3\xa4ytet\xc3\xa4\xc3\xa4n partiokiv\xc3\xa4\xc3\xa4ri\xc3\xa4 Heckler & Koch G36C (kaliiperi .223rem).Tarkka-ammuntaan k\xc3\xa4ytet\xc3\xa4\xc3\xa4n Sako TRG-22 -tarkkuuskiv\xc3\xa4\xc3\xa4ri\xc3\xa4 ja ryhm\xc3\xa4n pistooleina ovat Heckler & Kochin P30L _NEWLINE_Ryhm\xc3\xa4n kuljettamiseen voidaan k\xc3\xa4ytt\xc3\xa4\xc3\xa4 pitkill\xc3\xa4 et\xc3\xa4isyyksill\xc3\xa4 Rajavartiolaitoksen helikoptereita. Helikopteria voidaan k\xc3\xa4ytt\xc3\xa4\xc3\xa4 esimerkiksi aluksiin siirtyess\xc3\xa4 tai katoille ja muihin hankaliin paikkoihin p\xc3\xa4\xc3\xa4semiseksi. Ryhm\xc3\xa4n muihin ajoneuvoihin kuuluu tavallinen Volkswagen Transporter T6 -poliisiauto ilman merkint\xc3\xb6j\xc3\xa4 ja kevyesti panssaroitu Toyota Land Cruiser.\n_START_SECTION_\nNimi\n_START_PARAGRAPH_\nPoliisimuseon mukaan ryhm\xc3\xa4n nimeen otettiin mallia ulkomailta, jossa erikoisryhmien nimet viittasivat usein el\xc3\xa4imiin kuten leijonaan tai kobraan. Nimi syntyi vuoden 1975 ETYK-kokouksen aikana, kun er\xc3\xa4s ryhm\xc3\xa4l\xc3\xa4inen muisti p\xc3\xa4tk\xc3\xa4n V\xc3\xa4nrikki Stoolin tarinoiden Viapori-runosta: \xe2\x80\x9dJokaisen silm\xc3\xa4 leimahtaa, kun kuulee nimen t\xc3\xa4\xc3\xa4n, ei silloin tuskaa, nurinaa, ei kylm\xc3\xa4\xc3\xa4, n\xc3\xa4lk\xc3\xa4\xc3\xa4k\xc3\xa4\xc3\xa4n. Taas Suomen karhu el\xc3\xa4m\xc3\xb6i, pudisti k\xc3\xa4mment\xc3\xa4\xc3\xa4n ja l\xc3\xb6i.\xe2\x80\x9d _NEWLINE_Humoristisena vaihtoehtona nimen on sanottu l\xc3\xb6ytyneen saunapalaverin yhteydess\xc3\xa4 Karhu-oluen etiketist\xc3\xa4. Mediassa yksik\xc3\xb6st\xc3\xa4 on k\xc3\xa4ytetty my\xc3\xb6s nime\xc3\xa4 Karhukopla.\n_START_SECTION_\nVaativien tilanteiden erikoisryhm\xc3\xa4t\n_START_PARAGRAPH_\nEri puolilla Suomea on noin 12-15 poliisin vaativien tilanteiden (vati) ryhm\xc3\xa4\xc3\xa4. Ryhm\xc3\xa4t kuuluvat paikallisen poliisilaitoksen alaisuuteen. Niiden j\xc3\xa4senet ty\xc3\xb6skentelev\xc3\xa4t tavallisissa poliisin teht\xc3\xa4viss\xc3\xa4, ja ryhm\xc3\xa4t kootaan tilanteen vaatiessa._NEWLINE_Oulun alueellinen vati-ryhm\xc3\xa4 tunnetaan ep\xc3\xa4virallisella nimell\xc3\xa4 Valo-79 (sanasta valmiusosasto ja perustamisvuodesta 1979). Oulun vati-ryhm\xc3\xa4ll\xc3\xa4 on 20\xe2\x80\x9330 teht\xc3\xa4v\xc3\xa4\xc3\xa4 vuodessa, ja sen toiminta-aluetta on entisen Oulun l\xc3\xa4\xc3\xa4nin alue.'